
1.	A GYÓGYSZER NEVE

Melatonin Vitabalans 1 mg tabletta
Melatonin Vitabalans 2 mg tabletta
Melatonin Vitabalans 4 mg tabletta


2.	MINŐSÉGI ÉS MENNYISÉGI ÖSSZETÉTEL

Melatonin Vitabalans 1 mg tabletta
1 mg melatonint tartalmaz tablettánként.

Melatonin Vitabalans 2 mg tabletta
2 mg melatonint tartalmaz tablettánként.

Melatonin Vitabalans 4 mg tabletta
4 mg melatonint tartalmaz tablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Tabletta.

Melatonin Vitabalans 1 mg tabletta
Fehér vagy bézs színű, kapszula alakú tabletta. A tabletta méretei: 5 mm × 10 mm.
Melatonin Vitabalans 2 mg tabletta
Fehér vagy bézs színű, kerek, domború tabletta. A tabletta átmérője: 6 mm.
Melatonin Vitabalans 4 mg tabletta
Fehér vagy bézs színű, kerek, domború tabletta. A tabletta átmérője: 7 mm. 

A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.


4.	KLINIKAI JELLEMZŐK

4.1	Terápiás javallatok

Melatonin Vitabalans a következőkre ajánlott:
· Felnőttek jet lag-jének rövid távú kezelése.
· ADHD-ben szenvedő 6-17 éves gyermekek és serdülők álmatlansága, amennyiben az alvási higiéniai intézkedések nem bizonyultak elégségesnek.

4.2	Adagolás és alkalmazás

Adagolás
A biológiai hozzáférhetőség egyénenként eltérő, ezért az adagot egyénileg kell meghatározni. A legalacsonyabb hatásos dózist kell megkeresni.

Jet lag felnőtteknél
Az ajánlott adag napi 1-5 mg. Az adagot a célállomáson, lefekvéskor kell bevenni, ha legalább 5 időzónát átlépnek, különösen keleti irányú utazás esetén. A készítményt szüksége esetén 2-4 időzónát átlépő utazók is használhatják. A melatonint jet lag esetén legfeljebb 5 napig szabad alkalmazni. 

Álmatlanság 6-17 éves, ADHD-s gyermekek és serdülők esetében
Az ajánlott kezdő adag 1-2 mg, 30-60 perccel lefekvés előtt. Az adag egyénileg módosítható, maximum 5 mg-ig naponta, a gyermek életkorától függetlenül. A legkisebb hatásos adagot a legrövidebb ideig kell szedni.
Korlátozott adatok állnak rendelkezésre a legfeljebb 3 éves kezelésről. Legalább 3 hónapos kezelés után az orvosnak értékelnie kell a kezelés hatását, és fontolóra kell vennie a kezelés abbahagyását, ha klinikailag releváns kezelési hatás nem tapasztalható. A beteget rendszeres időközönként (legalább 6 havonta) ellenőrizni kell, hogy a melatonin-kezelés továbbra is a legmegfelelőbb kezelés-e. A kezelés folyamata alatt, különösen, ha a kezelés hatása bizonytalan, rendszeresen, pl. évente egyszer meg kell kísérelni a kezelés abbahagyását.

Ha az alvászavar az ADHD-gyógyszeres kezelés alatt jelentkezett, fontolóra kell venni a dózis módosítását vagy egy másik készítményre való áttérést.

Különleges betegcsoportok

Idősek
Mivel az exogén melatonin (azonnali hatóanyag-leadású) farmakokinetikája fiatal felnőttek és időskorúak esetében általában hasonló, időskorúak számára nincs külön adagolási ajánlás (lásd 5.2 pont).

Vesekárosodás
A vesekárosodás bármely fokozatának hatását a melatonin farmakokinetikájára nem vizsgálták. Óvatosságot kell tanúsítani, ha melatonint vesekárosodásban szenvedő betegeknél alkalmaznak. A Melatonin Vitabalans nem ajánlott súlyos vesekárosodásban szenvedő betegek számára (lásd a 4.4 és 5.2 pontot).

Májkárosodás
Nincs tapasztalat a melatonin májkárosodásban szenvedő betegeknél történő alkalmazásával kapcsolatban. A közzétett adatok szerint a májkárosodásban szenvedő betegeknél jelentősen emelkedett az endogén melatonin-szint. A Melatonin Vitabalans nem ajánlott májkárosodásban szenvedő betegek számára (lásd a 4.4 és 5.2 pontot).  

Gyermekek és serdülők
A Melatonin Vitabalans nem ajánlott 18 év alatti gyermekek és serdülők számára jet lag indikációra.
A Melatonin Vitabalans nem ajánlott 6 év alatti, ADHD-ban szenvedő gyermekek számára.

Az alkalmazás módja 

Szájon át történő alkalmazásra. A tablettákat egy pohár vízzel kell lenyelni.

4.3	Ellenjavallatok

A készítmény hatóanyagával, vagy a 6.1 pontban felsorolt bármely segédanyagával szembeni túlérzékenység. 

4.4	Különleges figyelmeztetések és az alkalmazással kapcsolatos óvintézkedések

A melatonin adagolásának időzítése fontos. A Melatonin Vitabalans-ot az előírásoknak megfelelően kell alkalmazni.

Epilepszia
Epilepsziában szenvedő betegeknél óvatosan kell alkalmazni, mivel a melatoninról beszámoltak, hogy növeli, illetve csökkenti a rohamok gyakoriságát.

Álmosság
A melatonin álmosságot okozhat. Ezért a készítményt óvatosan kell alkalmazni, ha az álmosság hatása biztonsági kockázattal járhat.

Autoimmun betegségek
Nincsenek klinikai adatok a melatonin alkalmazásáról autoimmun betegségben szenvedő egyéneknél. Ezért a Melatonin Vitabalans alkalmazása autoimmun betegségben szenvedő betegeknél nem ajánlott.

Máj- és vesekárosodás
A melatonin máj- vagy vesekárosodásban szenvedő betegeknél történő alkalmazása biztonságosságával és hatásosságával kapcsolatban csak korlátozott tapasztalatok állnak rendelkezésre. A Melatonin Vitabalans alkalmazása májkárosodásban vagy súlyos vesekárosodásban szenvedő betegeknél nem ajánlott (lásd a 4.4 és 5.2 pontokat).

Cukorbetegség
Korlátozott adatok arra utalnak, hogy a szénhidrátban gazdag ételek elfogyasztása előtt vagy után rövid idővel bevitt melatonin több órán át ronthatja a vércukorszint szabályozását. A melatonint legalább 2 órával az étkezés előtt és legalább 2 órával az étkezés után kell bevenni; ideális esetben a jelentősen csökkent glükóztoleranciával vagy cukorbetegséggel rendelkező személyek esetében legalább 3 órával az étkezés után.

4.5	Gyógyszerkölcsönhatások és egyéb interakciók

Interakciós vizsgálatokat csak felnőttek körében végeztek.

Farmakokinetikai kölcsönhatások
A melatonin főként a CYP1A enzimeken keresztül metabolizálódik. Ezért lehetségesek a melatonin és a CYP1A enzimeket befolyásoló egyéb hatóanyagok közötti kölcsönhatások.
 
CYP1A2-gátlók
A CYP1A2-gátlók jelentősen növelhetik a melatonin plazmakoncentrációját. A CYP1A2-gátló fluvoxamin jelentősen növelte a melatonin plazmakoncentrációját (17-szeres AUC és 12-szeres Cmax). A melatonin és a CYP1A2-gátló fluvoxamin (a CYP2C19-et is gátolja) egyidejű alkalmazását kerülni kell.
 
Óvatosságot kell tanúsítani a melatonin és a következő CYP1A2-gátlók egyidejű alkalmazása során: ciprofloxacin, norfloxacin és verapamil.
 
Az etinilösztradiolt és progesztogént tartalmazó kombinált hormonális fogamzásgátlók gátolhatják a CYP1A2-t és 4-5-szörösére növelhetik a melatonin plazmakoncentrációját. A melatonin adagját esetleg csökkenteni kell.

A posztmenopauzális nők hormonpótló terápiájáról beszámoltak, hogy késlelteti a melatonin tmax-át, anélkül, hogy más hatással lenne a melatonin plazmakoncentrációjára vagy ritmusára.

A CYP1A2 közepesen erős gátlóival való kölcsönhatás várhatóan a melatonin plazmakoncentrációjának emelkedését eredményezi. Ezért óvatosságra van szükség 5- vagy 8-metoxi-pszoralén (5- vagy 8-MOP), cimetidin vagy koffein szedése esetén.

CYP1A2-induktorok
A CYP1A2-induktorok csökkenthetik a melatonin plazmakoncentrációját. A melatonin adagjának módosítása szükséges lehet a következő CYP1A2-induktorokkal történő egyidejű kezelés során: karbamazepin, fenitoin, rifampicin, omeprazol és cigarettafüst (a dohányzásról való 7 napos lemondás után a kitettség felére csökken).

Farmakodinámiás kölcsönhatások
Az adrenerg agonisták/antagonisták, az opiát agonisták/antagonisták, az antidepresszánsok, a prosztaglandin inhibitorok, a triptofán és az alkohol befolyásolják a melatonin endogén szekrécióját a tobozmirigyben, de nem befolyásolják a melatonin metabolizmusát. Nem ismert, hogy ezek a kölcsönhatások klinikailag jelentősek-e.

Alkohol
Az alkohol nem alkalmazható egyidejűleg a melatoninnal, mivel csökkentheti a melatonin alvásra gyakorolt hatását (lásd 4.2. pont).

Nifedipin
A melatonin csökkentheti a nifedipin vérnyomáscsökkentő hatását, ezért óvatosságra van szükség ennek a kombinációnak az alkalmazásakor, és szükség lehet a nifedipin adagjának módosítására. Mivel nem ismert, hogy ez osztályhatás-e, óvatosságot kell tanúsítani a melatonin és más kalcium-antagonisták együttes alkalmazása esetén.

Warfarin
Esettanulmányokból ismert, hogy a melatonin és a K-vitamin-antagonisták, például a warfarin együttes alkalmazása a protrombin szint emelkedéséhez vagy csökkenéséhez vezethet, és egy tanulmány a VIII:C faktor és a fibrinogén szintjének csökkenését mutatta ki. A warfarin és más K-vitamin-antagonisták melatoninnal való kombinációja az antikoaguláns gyógyszerek adagjának módosítását teheti szükségessé, ezért kerülendő.

Benzodiazepin-típusú hipnotikumok
A melatonin fokozhatja a benzodiazepin és a nem benzodiazepin típusú hipnotikumok, például a zaleplon, a zolpidem és a zopiclon szedatív hatását. Egy klinikai vizsgálatban egyértelmű bizonyítékok támasztották alá a melatonin retard tabletta és a zolpidem közötti átmeneti farmakodinamikai kölcsönhatást egy órával az egyidejű adagolás után. Az egyidejű adagolás a zolpidem önmagában történő alkalmazásához képest fokozottabb figyelemcsökkenést, memóriazavarokat és koordinációs zavarokat okozott.

Tioridazin/imipramin
A melatonin fokozhatja az álmosságot és a feladatok elvégzésére való képtelenséget, ha tioridazinnal vagy imipraminnal együtt alkalmazzák.

NSAID-ek
Az esti órákban szedett prosztaglandin-szintézis-gátlók (NSAID-ok), mint például az acetilszalicilsav és az ibuprofén, csökkenthetik az endogén melatonin-szintet. Ha lehetséges, az NSAID-ok esti adagolását kerülni kell.

Béta-blokkolók
A béta-blokkolók csökkenthetik az endogén melatonin felszabadulását, ezért reggel kell bevenni őket.

4.6	Termékenység, terhesség és szoptatás

Terhesség
A melatonin terhes nőknél történő alkalmazásáról nincsenek adatok, vagy korlátozott mennyiségű adat áll rendelkezésre. 
Az exogén melatonin könnyen átjut a humán placentán.
Az állatokkal végzett vizsgálatokból nem áll rendelkezésre elegendő adat a reprodukciós toxicitás megítéléséhez. A Melatonin Vitabalans alkalmazása nem javasolt terhesség alatt és olyan fogamzóképes nők esetében, akik nem alkalmaznak fogamzásgátlást (lásd 5.3 pont).

Szoptatás
Az endogén melatonin kiválasztódik az anyatejbe.
A melatonin anyatejbe történő kiválasztódásával kapcsolatban nem áll rendelkezésre elegendő mennyiségű információ. A szoptatott gyermek vonatkozásában a kockázatot nem lehet kizárni. A Melatonin Vitabalans nem alkalmazható a szoptatás időszakában.

Termékenység
A melatonin termékenységre gyakorolt hatásáról nagyon kevés klinikai adat áll rendelkezésre. Állatkísérletek kimutatták, hogy a spermiumképződésre gyakorolt hatása az emberi adagoknál magasabb és hosszabb ideig tartó adagok esetén jelentkezik (lásd 5.3 pont).

4.7	A készítmény hatásai a gépjárművezetéshez és a gépek kezeléséhez szükséges képességekre

A Melatonin Vitabalans közepes mértékben befolyásolja a gépjárművezetéshez és gépek kezeléséhez szükséges képességeket. A Melatonin Vitabalans álmosságot okozhat és órákig ronthatja az éberséget; ezért a készítményt óvatosan kell alkalmazni, ha az álmosság hatása biztonsági kockázattal járhat.

4.8 Nemkívánatos hatások, mellékhatások

A biztonságossági profil összefoglalása
A melatonint értékelő klinikai vizsgálatokban nagyon kevés mellékhatásról számoltak be. Összességében nem áll rendelkezésre elegendő adat a melatonin rövid távú alkalmazása mellékhatásainak előfordulási gyakoriságának értékeléséhez. Lehetséges mellékhatások: fejfájás, hányinger, étvágytalanság, szédülés, nappali álmosság és tájékozódási zavarok felnőtteknél és gyermekeknél egyaránt.
  
Különböző alvászavarok kezelésére alkalmazott melatonin esetében számos mellékhatásról számoltak be. Az összes mellékhatás ritka vagy nagyon ritka, vagy előfordulási gyakoriságuk nem ismert.

Az egyes gyakorisági csoportosításoknál a nemkívánatos hatásokat a csökkenő súlyosság sorrendjében mutatjuk be.

Nagyon gyakori (≥1/10), gyakori (≥1/100 – <1/10); nem gyakori (≥1/1000 – <1/100), ritka (≥1/10 000 – <1/1000) nagyon ritka (<1/10 000), nem ismert gyakoriságú (a gyakoriság a rendelkezésre álló adatokból nem állapítható meg).

	Szervrendszeri kategória
	Nem gyakori
	Ritka
	Nem ismert

	Fertőző betegségek és parazitafertőzések 
	
	Herpes zoster
	

	Vérképzőszervi és nyirokrendszeri betegségek és tünetek 
	
	leukopenia, thrombocytopenia

	

	Immunrendszeri betegségek és tünetek 
	
	
	túlérzékenységi reakció
 

	Anyagcsere- és táplálkozási betegségek és tünetek 
	
	hipertrigliceridémia, hipokalcémia, hiponatrémia

	

	Pszichiátriai kórképek 
	izgatottság, idegesség, nyugtalanság, álmatlanság, abnormális álmok, rémálmok, szorongás
 
	hangulatváltozások, agresszió, izgatottság, sírás, stressz tünetek, dezorientáció, korai ébredés, fokozott libidó, depressziós hangulat, depresszió
	

	Idegrendszeri betegségek és tünetek 
	migrén, fejfájás, letargia, pszichomotoros hiperaktivitás, szédülés, álmosság
	ájulás, memóriazavar, figyelemzavar, álomszerű állapot, nyugtalan láb szindróma, rossz alvási minőség, paresztézia
	

	Szembetegségek és szemészeti tünetek 
	
	csökkent látásélesség, homályos látás, fokozott könnyezés
	

	A fül és az egyensúly-érzékelő szerv betegségei és tünetei 
	
	pozíciós szédülés, vertigo
	

	Szívbetegségek és a szívvel kapcsolatos tünetek 
	
	angina pectoris, szívdobogás
 
	

	Érbetegségek és tünetek 
	magas vérnyomás
	hőhullámok
	

	Emésztőrendszeri betegségek és tünetek 
	hasi fájdalom, emésztési zavarok, szájfekélyek, szájszárazság, hányinger
	gastro-oesophagealis reflux betegség, gyomor-bélrendszeri rendellenesség, szájnyálkahártya hólyagok, nyelvfekély, gyomor-bélrendszeri zavarok, hányás, rendellenes bélhangok, puffadás, túlzott nyáltermelés, rossz lehelet, hasi diszkomfort, gyomor rendellenesség, gyomorhurut
	

	Máj- és epebetegségek, illetve tünetek 
	hiperbilirubinémia
	
	

	A bőr és a bőr alatti szövet betegségei és tünetei 
	bőrgyulladás, éjszakai izzadás, viszketés, bőrkiütés, általános viszketés, száraz bőr
	ekcéma, eritéma, kézdermatitisz, pikkelysömör, általános bőrkiütés, viszkető bőrkiütés, köröm rendellenesség
	angiooedema, száj-oedema, nyelv-oedema

	A csont- és izomrendszer, valamint a kötőszövet betegségei és tünetei
	fájdalom a végtagokban
	ízületi gyulladás, izomgörcsök, nyaki fájdalom, éjszakai görcsök
	

	Vese- és húgyúti betegségek és tünetek
	glükózuria, proteinuria
	Poliuria, hematuria, noktúria
 
	

	A nemi szervekkel és az emlőkkel kapcsolatos betegségek és tünetek
	menopauza tünetei
	priapizmus, prosztatagyulladás
	galaktorrhoea
 

	Általános tünetek, az alkalmazás helyén fellépő reakciók 
	aszténia, mellkasi fájdalom
 
	fáradtság, fájdalom, szomjúság
	

	Laboratóriumi és egyéb vizsgálatok eredményei
	kóros májfunkciós vizsgálati eredmények, testtömeg-növekedés
	májenzimszint-emelkedés, vérelektrolitszint-rendellenesség, laboratóriumi vizsgálati eredmények rendellenessége
	



Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

Szakirodalmi adatok szerint a melatonin napi 300 mg-os dózisig nem okozott klinikailag számottevő mellékhatásokat.
Túladagolás esetén álmosság várható. A hatóanyag kiválasztódása a bevétel után 12 órán belül várható. Nincs szükség speciális kezelésre.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Altatók és nyugtatók, melatonin receptor agonisták, ATC kód: N05CH01

A melatonin egy természetesen előforduló hormon, amelyet a tobozmirigy termel, és szerkezetileg a szerotoninhoz kapcsolódik. Fiziológiailag a melatonin szekréciója a sötétség beállta után hamar megnő, hajnali 2-4 óra között éri el csúcspontját, majd az éjszaka második felében csökken. A melatonin a cirkadián ritmusok szabályozásához és a világos-sötét ciklushoz való alkalmazkodáshoz kapcsolódik. Emellett hipnotikus hatással is rendelkezik, és fokozza az alvási hajlamot.

Hatásmechanizmus
A melatonin MT1, MT2 és MT3 receptorokon kifejtett hatása vélhetően hozzájárul alvásösztönző tulajdonságaihoz, mivel ezek a receptorok (főként az MT1 és MT2) részt vesznek a cirkadián ritmusok és az alvás szabályozásában.

A használat indoklása
Az előírásoknak megfelelően alkalmazva a melatonin enyhíti a jet lag tüneteit.

5.2	Farmakokinetikai tulajdonságok

Felszívódás
A szájon át bevitt melatonin felszívódása felnőtteknél teljes.
A biológiai hozzáférhetőség 15% körül van (9-33% közötti tartományban) a melatonin kiterjedt first-pass metabolizmusa miatt. A tmax általában körülbelül 50 perccel (normál tartomány 15-90 perc) a bevétel után jelentkezik.

A korlátozott adatok és a személyek közötti nagy variabilitás alapján az étkezés növelheti a melatonin expozícióját és maximális plazmakoncentrációját, de valószínűleg nem klinikailag releváns mértékben.

Eloszlás
A melatonin in vitro plazmafehérje-kötődése körülbelül 60%. 

Biotranszformáció
A melatonin elsősorban a májban eliminálódik, hidroxilezéssel 6-hidroxi-melatoninná alakul, elsősorban a CYP1A2 (kisebb mértékben a CYP1A1) közvetítésével. Kvantitatív szempontból kevésbé jelentős a CYP2C19 által közvetített O-demetilezés N-acetil-5-hidroxi-triptaminná. A melatonin metabolitjai főként a vizelettel ürülnek ki, ~ 90%-ban 6-hidroxi-melatonin szulfát- és glükuronid-konjugátumok formájában. A melatonin adag kevesebb mint 1%-a változatlan formában ürül ki a vizelettel.

Elimináció
A metabolitok a vizelettel ürülnek, 80%-ban 6-szulfatoxi-melatoninként. 
A felezési idő (t½) körülbelül 45 perc (30-60 perc közötti tartomány).

A felezési idő átlagosan hasonló vagy kissé rövidebb gyermekeknél, mint a felnőtteknél.

Linearitás
A szájon át alkalmazott melatonin kinetikája lineáris a 0,25–10 mg-os tartományban.

Nemek
A melatonint orálisan szedő nőknél magasabb expozíciót és maximális plazmakoncentrációt jelentettek, mint a férfiaknál, azonban a farmakokinetikában nagy variabilitás figyelhető meg. A plazma felezési ideje nem tűnik jelentősen eltérőnek a férfiak és a nők esetében. A nők esetében nem szükséges a dózis módosítása.

Különleges betegcsoportok

Idősek
A szérum melatonin exogén kiegészítéssel és anélkül végzett összehasonlító vizsgálata alacsonyabb koncentrációkat mutatott ki a kezelés nélküli, közepesen idős felnőtteknél, míg a kezelés után magasabb koncentrációk tendenciája volt megfigyelhető az egészséges, fiatalabb felnőttekhez képest. A különbség statisztikailag nem volt szignifikáns; a közepesen idős embereknek ugyanaz a dózis ajánlható, mint a fiatalabb felnőtteknek.

Vesekárosodás
A melatonin farmakokinetikájáról semmilyen típusú vesekárosodás esetén nem végeztek vizsgálatokat, lásd a 4.2 pontot (Különleges betegcsoportok).
Mivel a melatonin elsősorban metabolitok formájában ürül a vizelettel, a melatonin metabolitok szérum-/plazmaszintje várhatóan emelkedik a súlyosabb vesekárosodásban szenvedő betegeknél.

Májkárosodás
A májkárosodás hatását az alkalmazott melatonin farmakokinetikájára még nem vizsgálták. A közzétett adatok szerint a májkárosodásban szenvedő betegeknél megemelkedett az endogén melatonin szintje. Mivel a máj a melatonin metabolizmusának elsődleges helyszíne, a májkárosodás várhatóan az exogén melatonin expozíciójának növekedéséhez vezet.

5.3	A preklinikai biztonságossági vizsgálatok eredményei

Az egyszeri vagy ismételt adagolású dózistoxicitási, genotoxicitási, karcinogenitási, reprodukcióra és fejlődésre kifejtett toxicitási vizsgálatokból származó nem klinikai jellegű adatok azt igazolták, hogy a készítmény alkalmazásakor humán vonatkozásban különleges kockázat nem várható.

Állatkísérletekben a spermiumképződésre gyakorolt hatást olyan adagoknál figyelték meg, amelyek magasabbak és hosszabb ideig hatnak, mint az embereknél alkalmazott adagok. Ennek klinikai relevanciája nem ismert. Továbbá, a nem-klinikai vizsgálatokban csak olyan expozíció után figyeltek meg hatásokat, amelyek jelentősen meghaladták az embereknél alkalmazott maximális szintet.


6.	GYÓGYSZERÉSZETI JELLEMZŐK

6.1	Segédanyagok felsorolása

kalcium-hidrogén-foszfát-dihidrát
mikrokristályos cellulóz 
magnézium-sztearát 
vízmentes kolloid szilícium‑dioxid 
hidegen duzzadó keményítő

6.2	Inkompatibilitások

Nem értelmezhető.

6.3	Felhasználhatósági időtartam

Melatonin Vitabalans 1 mg tabletta
Buborékcsomagolás: 2 év
Tablettatartály: 3 év

Melatonin Vitabalans 2 mg tabletta
3 év

Melatonin Vitabalans 4 mg tabletta
3 év

6.4	Különleges tárolási előírások

Melatonin Vitabalans 1 mg tabletta
Buborékcsomagolás:
Legfeljebb 25 °C-on tárolandó.
A fénytől való védelem érdekében az eredeti csomagolásban tárolandó.
Tablettatartály:
A fénytől való védelem érdekében az eredeti csomagolásban tárolandó.

Melatonin Vitabalans 2 mg tabletta
A fénytől való védelem érdekében az eredeti csomagolásban tárolandó.

Melatonin Vitabalans 4 mg tabletta
A fénytől való védelem érdekében az eredeti csomagolásban tárolandó.

6.5 Csomagolás típusa és kiszerelése

10, 30, 50 és 100 tabletta buborékcsomagolásban (PVC/Al) és dobozban. 
10, 30, 50 és 100 tabletta tablettatartályban (HDPE műanyag tartály és LDPE műanyag kupak) és dobozban.

[bookmark: _Hlk56688156]Nem feltétlenül mindegyik kiszerelés kerül kereskedelmi forgalomba. 

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés: (keresztjelzés nélküli)
Osztályozás: II. csoport
Kizárólag orvosi rendelvényhez kötött gyógyszer (V).


7.	A FORGALOMBA HOZATALI ENGEDÉLY JOGOSULTJA

Vitabalans Oy
Varastokatu 8,
13500 Hämeenlinna,
Finnország


8.	A FORGALOMBA HOZATALI ENGEDÉLY SZÁMA(I) 

Melatonin Vitabalans 1 mg tabletta
OGYI-T-24732/01	30×	PVC/Al buborékcsomagolásban
OGYI-T-24732/02	30×	HDPE tartályban
OGYI-T-24732/03	50×	PVC/Al buborékcsomagolásban
OGYI-T-24732/04	50×	HDPE tartályban
OGYI-T-24732/05	100×	PVC/Al buborékcsomagolásban
OGYI-T-24732/06	100×	HDPE tartályban

Melatonin Vitabalans 2 mg tabletta
OGYI-T-24732/07	30×	PVC/Al buborékcsomagolásban
OGYI-T-24732/08	30×	HDPE tartályban
OGYI-T-24732/09	50×	PVC/Al buborékcsomagolásban
OGYI-T-24732/10	50×	HDPE tartályban
OGYI-T-24732/11	100×	PVC/Al buborékcsomagolásban
OGYI-T-24732/12	100×	HDPE tartályban

Melatonin Vitabalans 4 mg tabletta
OGYI-T-24732/13	30×	PVC/Al buborékcsomagolásban
OGYI-T-24732/14	30×	HDPE tartályban
OGYI-T-24732/15	50×	PVC/Al buborékcsomagolásban
OGYI-T-24732/16	50×	HDPE tartályban
OGYI-T-24732/17	100×	PVC/Al buborékcsomagolásban
OGYI-T-24732/18	100×	HDPE tartályban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. április 20.


10.	A SZÖVEG ELLENŐRZÉSÉNEK DÁTUMA

